ན་ཕྲིན་ལས་ཀྱི་འཁོར་ལོ་དང་བཅས་པར་གྱུར་པར་བསམ་པ་ནི་བྱིན་གྱིས་བརླབ་པའོ། །ཞེས་པའི་བར་ཚར་ཆེན་གྱིས་མཛད་པའི་ཡེ་ཤེས་གསལ་བའི་སྒྲོན་མ་ལྟར་བརྗོད་ལ། རྒྱུན་གྱི་ཉམས་ལེན་ལ་ལྷ་ལྔའི་མངོན་རྟོགས་དོར་ཏེ་སྐྱབས་སེམས་སྔོན་དུ་འགྲོ་བས་ངག་ཏུ་ཧཱུྃ་བརྗོད་ལ་སྲུང་འཁོར་བསྒོམ་བ་སོགས་བྱས་པས་དོན་གྲུབ་པ་ཡིན། དེ་དག་གི་ཕྱག་རྒྱ་ནི་ཐུན་མོང་གི་མཆོད་པའི་ཕྱག་རྒྱ་སོགས་ནས། དེའི་སྟེང་དུ་གློད་བས་ཞ་ཆུང་མ་སྣུབས་སུ་བྱོན་པ་ལྟ་བུ་འབྱུང་། བར་ཁྲིད་ཡིག་བཞིན་བརྗོད། ཡུལ་སྣ་ཚོགས་ཀྱི་བདུད་རྩི་བརྟེན་པ་ནི་སེམས་སྒོམ་དང་མ་བྲལ་བར་བྱས་ལ། ལྟད་མོ་ཆེན་པོ་ལ་སོགས་པའི་ཡིད་ལ་གང་བབ་ཏུ་གློད་ཀྱིན་བཞག་པས་དུས་དེར་རམ་རྗེས་སུ་ཏིང་ངེ་འཛིན་སྐྱེ་བ་ཡིན་ཏེ། ཡུལ་ལྟད་མོ་ལ་སོགས་པས་ཡིད་ཡོངས་སུ་ཚིམས་ཏེ། རྟོགས་པ་ལ་བོགས་འཕེལ་བར་འགྱུར་རོ། །དེ་དག་ནི་བསམ་མི་ཁྱབ་ཀྱི་ཞི་གནས་ཀྱི་དམིགས་པ་ཡིན་ལ། ཤར་ཆེན་པས་མན་ལ་ལམ་དུ་སོགས་ནས། ཡོན་ཏན་ཐམས་ཅད་བླ་མའི་རྣལ་འབྱོར་འདི་ལ་རག་ལས་པ་ཡིན་ནོ་གསུངས་ཞེས་པའི་བར་དཀྱུས་ལྟར། སླར་ཡང་ཐུགས་ངེས་པར་བྱ་བའི་ཕྱིར་ད་དུང་ལན་གཅིག་བསྐྱར་ན། དོ་ནུབ་ནས་རང་རང་གི་གནས་མལ་རྣམས་སུ་བདེ་བའི་སྟན་ལ་བསམ་གཏན་གྱི་སྤྱོད་ལམ་དང་ལྡན་པས་འདུག་སྟེ། རླུང་རྔམ་བག་ཅན་རང་ཞིར་མ་སོང་གི་བར་དུ་ཅུང་ཟད་རེ་ངལ་བསོ། རྣམ་རྟོག་ཅིག་ཐོལ་གྱིས་སྐྱེས་ན་དེའི་དབང་དུ་མི་གཏོང་བར་དམིགས་པ་ལ་འཇུག །དེའང་དངོས་གཞི་གཉིས་པ་རྫོགས་པའི་རིམ་པ་བདག་བྱིན་གྱིས་བརླབ་པ་ལ། དབང་དུས་ཀྱི་ཡེ་ཤེས་དངོས་སམ། དོན་སྤྱིའི་ཚུལ་དུ་སྐྱེས་པ་དེ་སོགས་ནས། ཡོན་ཏན་ཐམས་ཅད་བླ་མའི་རྣལ་འབྱོར་འདི་ལ་རག་ལས་པ་ཡིན་ནོ་བར་བཤད་མ་ཐག་པ་ལྟར་ལན་གཅིག །སླར་ཡང་ཐུགས་ངེས་པར་བྱ་བའི་ཕྱིར་སོགས་ནས། བླ་མའི་རྣལ་འབྱོར་འདི་ལ་རག་ལས་པ་ཡིན་ནོ་བར་བསྐྱར་ལ། ཐུན་དེ་ལས་ལྡང་བར་འདོད་ན། མཁའ་ཁྱབ་ཀྱི་སེམས་ཅན་རྣམས་ལ་དམིགས་པ་མེད་པའི་སྙིང་རྗེ་ཆེན་པོས་ཡིད་ཉེ་བར་དྲངས་ཏེ། དགེ་བ་འདི་ཡིས་སོགས་དགེ་བའི་རྩ་བ་སངས་རྒྱས་ཀྱི་སར་བསྔོ་ཞིང་། སྨོན་ལམ་རྣམ་པར་དག་པས་རྒྱས་འདེབས་པ་དང་། ཐུན་མཚམས་ཐམས་ཅད་དུའང་སྒོ་གསུམ་ཐ་མལ་དུ་མ་སོང་བར་དྲན་ཤེས་དང་ལྡན་པའི་སྒོ་ནས་ཐབས་ལ་མཁས་པའི་སྤྱོད་ལམ་དགེ་བས་དུས་འདའ་བར་བྱ་བ་སྟེ། དེ་རིང་གི་ཐུགས་དམ་དམིགས་པའི་རིམ་པ་དེ་ཙམ་ལ་མཛད་པར་ཞུ། བསོད་ནམས་འདི་ཡིས་སོགས་དང་ཐེག་མཆོག་དམ་ཆོས་རིན་ཆེན་སོགས་བརྗོད་ལ་གྲོལ། ༈ཉིན་དྲུག་པ་ལ། སློབ་དཔོན་གྱིས་སྐྱབས་འགྲོ་ནས་བརྩམས་ཏེ། བླ་མ་རང་ལ་བསྟིམས་ནས་དེ་ཁོ་ན་ཉིད་ལ་མཉམ་པར་བཞག་ནས་སླར་ལྷ་སྐུར་ལྡང་བའི་བར་ཉིན་ལྔ་པ་བཞིན་ཉམས་སུ་བླངས་ལ་རྣམ་རྟོག་འོད་གསལ་སོགས་དེ་རིང་གི་དམིགས་པ་རྣམས་ཅི་རིགས་པར་བསྒོམས་ལ་དགེ་བ་བསྔོ། དེ་ནས་སློབ་མ་རྣམས་འདུས་པ་དང་ཡི་གེ་བརྒྱ་པ་བཟླ་བ་སོགས་གོང་བཞིན་བྱས་ལ། འོ་མ་གྱུར་མཁའི་མཐའ་དང་མཉམ་པའི་སེམས་ཅན་སོགས་ནས། ཤིན་ཏུ་སྤྲོས་པ་མེད་པའི་ཁྲིད་འཆད་པར་བྱེད་པ་ལ། བསྐྱེད་རིམ་གྱི་རྣལ་འབྱོར་ཡན་སྔོན་དུ་བཤད་ཟིན་ནས། དངོས་གཞི་གཉིས་པ་རྫོགས་པའི་རིམ་པ་ཤིན་ཏུ་སྤྲོས་མེད་ཀྱི་རྣལ་འབྱོར་བདག་བྱིན་གྱིས་བརླབ་པ་ལ། དབང་དུས་ཀྱི་ཡེ་ཤེས་དངོས་སམ། དོན་སྤྱིའི་ཚུལ་ཙམ་དུ་སྐྱེས་བ་དེ་རྒྱུན་སྐྱོང་བར་བྱེད་པ་ལ། སོགས་ནས། བླ་མའི་རྣལ་འབྱོར་འདི་ལ་རག་ལས་པ་ཡིན་ནོ་བར་སྔར་བཞིན། དེ་རྣམས་ནི་ཁ་སང་གི་དམིགས་པའི་རིམ་པ་ཡང་བསྐྱར་གྱི་ཚུལ་དུ་ཕུལ་བ་ཡིན། ད་དེ་རིང་གི་ཁྲིད་ཀྱི་རིམ་པ་གསར་དུ་འབུལ་བ་ལ། བཞི་པ་རྣམ་རྟོག་འོད་གསལ་ནི། དེ་ལྟར་སྤྲོས་མེད་ཀྱི་རྣལ་འབྱོར་སོགས་ནས། དེ་གོམས་པས་མཐར་ཐུག་ཆོས་སྐུ་མངོན་དུ་འགྱུར་བ་ནི་འབྲས་བུའི་འོད་གསལ་ཡིན་གསུངས་ཞེས་པའི་བར་དཀྱུས་ལྟར་བརྗོད་ལ། བཞི་པ་དེ་དག་གི་བོགས་འབྱིན་པར་བྱེད་པ་སེམས་བསྐྱེད་པའི་ཐབས་ལ་དྲུག་ཅེས་གསུངས་པ་ལས། དེའང་གང་ཞེ་ན་སོགས་སྦྲེལ་ནས། ལམ་ཐམས་ཅད་ཀྱི་མཐར་ཐུག་པ་འདི་ཁོ་ན་ཡིན་ནོ་གསུངས་ཞེས་པའི་བར་བརྗོད་ལ། གཉིས་པ་མཉམ་མེད་སྙིང་རྗེའི་རྣལ་འབྱོར་ནི། གཞུང་ལས་སོགས་སྦྲེལ། འདིས་ཀྱང་བསྐྱེད་ཅིང་བོགས་ཐོན་པར་འགྱུར་རོ་བར་བརྗོད་ལ། གསུམ་པ་རྩ་བ་རྒྱུའི་རྣལ་འབྱོར་ནི། གཞུང་ལས་སོགས་སྦྲེལ་ནས། དེ་བཞིན་དུ་ཕ་རོལ་ཏུ་ཕྱིན་པ་ལའང་གྲགས་པའི་ཕྱིར་ཐུན་མོང་གི་བོགས་འདོན་པ་ཞེས་ཐ་སྙད་དུ་བྱས་པ་ཡིན་གསུངས། ཞེས་པའི་བར་དཀྱུས་བཞིན་བརྗོད། སླར་ཡང་ཐུགས་ངེས་པར་བྱ་བའི་ཕྱིར་ད་དུང་ལན་གཅིག་བསྐྱར་ན། དོ་ནུབ་ནས་རང་རང་གི་གནས་མལ་རྣམས་སུ་བདེ་བའི་སྟན་ལ་བསམ་གཏན་གྱི་སྤྱོད་ལམ་དང་ལྡན་པས་འདུག་སྟེ། རླུང་རྔམ་བག་ཅན་རང་ཞིར་མ་སོང་གི་བར་དུ་ཅུང་ཟད་རེ་ངལ་བསོ། རྣམ་རྟོག་ཅིག་ཐོལ་གྱིས་སྐྱེས་ན་དེའི་དབང་དུ་མི་གཏོང་བར་དམིགས་པ་ལ་འཇུག །དེའང་བཞི་པ་རྣམ་རྟོག་འོད་གསལ་ནི། དེ་ལྟར་སྤྲོས་མེད་ཀྱི་རྣལ་འབྱོར་སོགས་ནས། ཐུན་མོང་གི་བོགས་འདོན་པ་ཞེས་ཐ་སྙད་དུ་བྱས་པ་ཡིན་གསུངས་ཞེས་པའི་བར་བཤད་མ་ཐག་བཞིན་བསྐྱར་ལ། སླར་ཡང་ཐུགས་ངེས་པར་བྱ་བའི་ཕྱིར་ད་དུང་ལན་གཅིག་སོགས་ནས། ཐུན་མོང་གི་བོགས་འདོན་པ་ཞེས་ཐ་སྙད་དུ་བྱས་པ་ཡིན་གསུངས། བར་གོང་བཞིན། ཐུན་དེ་ལས་ལྡང་བར་འདོད་ན། མཐའ་ཀླས་པའི་སེམས་ཅན་རྣམས་ལ་དམིགས་པ་མེད་པའི་སྙིང་རྗེ་ཆེན་པོས་ཡིད་ཉེ་བར་དྲངས་ཏེ། དགེ་བ་འདི་ཡིས་སོགས་བསྔོ་བ་དང་སྨོན་ལམ་རྣམ་པར་དག་པས་རྒྱས་འདེབས་པ་དང་། ཐུན་མཚམས་ཐམས་ཅད་དུའང་དྲན་ཤེས་དང་མ་བྲལ་བའི་སྒོ་ནས་སྤྱོད་ལམ་དགེ་བའི་བྱ་བས་དུས་འདའ་བར་བྱ་དགོས་པས། དེ་རིང་གི་ཐུགས་དམ་དམིགས་པའི་རིམ་པ་དེ་ཙམ་ལ་མཛད་པར་ཞུ། བསོད་ནམས་འདི་ཡིས་སོགས་དང་། ཐེག་མཆོག་དམ་ཆོས་རིན་ཆེན་སོགས་བརྗོད་ལ་གྲོལ། ཉིན་བདུན་པ་ལ། སློབ་དཔོན་གྱིས་སྐྱབས་འགྲོ་ནས། བཟླས་པའི་རྗེས་སུ་བླ་མ་བསྐྱེད་དེ་རང་ལ་བསྟིམ་ནས་དེ་ཁོ་ན་ཉིད་ལ་བློ་གཞག་པ་སོགས་སྔར་བཞིན་ཉམས་སུ་བླངས་ནས་དེ་རིང་གི་དམིགས་རིམ་རྣམས་བསྒོམས་ལ་དགེ་བ་བསྔོ། དེའི་རྗེས་སུ་སློབ་མ་རྣམས་འདུས་པ་དང་ཡི་གེ་བརྒྱ་པ་བཟླ་བ་སོགས་སྔར་བཞིན་བྱས་མཐར། འོ་མ་གྱུར་ནམ་མཁའི་མཐའ་དང་མཉམ་པའི་སེམས་ཅན་སོགས་ནས། ཤིན་ཏུ་སྤྲོས་པ་མེད་པའི་ཁྲིད་འཆད་པར་བྱེད་པ་ལ། སྔོན་དུ་འགྲོ་བ་སྐྱབས་འགྲོ་ནས་བརྩམས་ཏེ། ཤིན་ཏུ་སྤྲོས་མེད་ཀྱི་རྣལ་འབྱོར་བདག་བྱིན་གྱིས་བརླབ་པ་ཡན་སྔོན་དུ་སོང་ནས། བཞི་པ་རྣམ་རྟོག་འོད་གསལ་ནི། དེ་ལྟར་སྤྲོས་མེད་ཀྱི་རྣལ་འབྱོར་སོགས་ནས། ཐུན་མོང་གི་བོགས་འདོན་པ་ཞེས་ཐ་སྙད་དུ་བྱས་པ་ཡིན་གསུངས། ཞེས་པའི་བར་ཁ་སང་བཞིན་བསྐྱར་ལ། དེ་རྣམས་ནི་ཁ་སང་གི་དམིགས་པའི་རིམ་པ་ཡང་བསྐྱར་གྱི་ཚུལ་དུ་ཕུལ་བ་ཡིན། ད་དེ་རིང་གི་ཁྲིད་ཀྱི་རིམ་པ་གསར་དུ་འབུལ་བ་ལ། བཞི་པ་སྲོག་རྩོལ་རླུང་གི་རྣལ་འབྱོར་ནི། གཞུང་ལས་སོགས། སྤྲོས་མེད་ཀྱི་ཡེ་ཤེས་སྐྱེ་ཞིང་བོགས་ཐོན་པར་འགྱུར་རོ་གསུངས། བར་བརྗོད་ལ། ལྔ་པ་རྟེན་འབྲེལ་རྫས་ཀྱི་རྣལ་འབྱོར་ནི། སོགས་སྦྲེལ། འདི་ནི་གསང་དབང་དང་ཤེར་དབང་གཉིས་ཆར་ལ་ཕན་འདོགས་པའི་ཕྱིར་དེ་གཉིས་ཀྱི་ཐུན་མོང་གི་ལམ་ཡིན་གསུངས། བར་བརྗོད་ལ། དྲུག་པ་རྡོ་རྗེ་འཇིགས་བྱེད་ཀྱི་རྣལ་འབྱོར་ནི། གཞུང་ལས། སོགས་སྦྲེལ་ལ། ལམ་འདི་ལ་རྡོ་རྗེ་འཇིགས་བྱེད་ཀྱི་རྣལ་འབྱོར་ཞེས་བྱ་བ་ཡིན་གསུངས། བར་བརྗོད་ལ། དྲུག་པ་དེ་དག་གི་གེགས་བསལ་བ་ལ། རྒྱུ་རྐྱེན་སོགས་ནས། ངེས་པར་བཅུ་གསུམ་རྡོ་རྗེ་འཛིན་པའི་གོ་འཕང་མྱུར་དུ་འཐོབ་པར་འགྱུར་རོ་གསུངས་བར་བརྗོད། སླར་ཡང་ཐུགས་ངེས་པར་བྱ་བའི་ཕྱིར་ད་དུང་ལན་གཅིག་བསྐྱར་ན། དོ་ནུབ་ནས་རང་རང་གི་གནས་མལ་རྣམས་སུ་བདེ་བའི་སྟན་ལ་བསམ་གཏན་གྱི་སྤྱོད་ལམ་དང་ལྡན་པས་འདུག་སྟེ། རླུང་རྔམ་བག་ཅན་རང་ཞིར་མ་སོང་གི་བར་དུ་ཅུང་ཟད་རེ་ངལ་བསོ། རྣམ་རྟོག་ཅིག་ཐོལ་གྱིས་སྐྱེས་ན་དེའི་དབང་དུ་མི་གཏོང་བར་དམིགས་པ་ལ་འཇུག །དེའང་བཞི་པ་སྲོག་རྩོལ་རླུང་གི་རྣལ་འབྱོར་ནི། གཞུང་ལས་སོགས་ནས། ངེས་པར་བཅུ་གསུམ་རྡོ་རྗེ་འཛིན་པའི་གོ་འཕང་མྱུར་དུ་ཐོབ་པར་འགྱུར་རོ་གསུངས། ཞེས་པའི་བར་བཤད་མ་ཐག་པ་ལྟར་བསྐྱར་ལ། སླར་ཡང་ཐུགས་ངེས་པར་བྱ་བའི་ཕྱིར། སོགས་ནས། ངེས་པར་བཅུ་གསུམ་རྡོ་རྗེ་འཛིན་པའི་གོ་འཕང་མྱུར་དུ་འཐོབ་པར་འགྱུར་རོ་གསུངས་བར་ལན་གཅིག །སླར་ཡང་ཐུགས་ངེས་པར་བྱ་བའི་ཕྱིར་སོགས་ནས། ངེས་པར་བཅུ་གསུམ་རྡོ་རྗེ་འཛིན་པའི་གོ་འཕང་མྱུར་དུ་འཐོབ་པར་འགྱུར་རོ་གསུངས། ཞེས་པའི་བར་ལན་གཅིག་སྟེ། མདོར་ན་ཚར་བཞི་བརྗོད་མཐར། མདོར་ན་གོང་དུ་བཤད་པའི་ཉམས་ལེན་དེ་དག་སྟན་ཐོག་གཅིག་ཉམས་སུ་ལེན་ན་སོགས་ནས། འདི་ལྟ་བུའི་ཟབ་གནད་ཤེས་པས་ཉམས་ལེན་ལ་འབད་ན་རང་གཞན་གྱི་དོན་ཕུན་སུམ་ཚོགས་པ་འགྲུབ་པར་འགྱུར་བ་ཡིན་གསུངས། ཞེས་པའི་བར་ཁྲིད་ཡིག་ལྟར་བརྗོད་ལ། དེ་རྣམས་ཀྱི་སྒོ་ནས་དཔལ་གཤིན་རྗེ་གཤེད་དམར་པོ་ཤིན་ཏུ་སྤྲོས་པ་མེད་པའི་ཁྲིད་ཀྱི་རིམ་པ་ཟབ་མོ་ལེགས་པར་གསན་པ་ཡིན་པས་བཀའ་དྲིན་གཏང་རག་གི་ཡོན་དུ་དམིགས་ཏེ་མཎྜལ་ཞིག་འབུལ་བར་ཞུ། ཞེས་མཚམས་སྦྱར་ལ། ལས་ཀྱི་རྡོ་རྗེས་བསྐུལ་ཏེ་སློབ་མ་རྣམས་ཀྱིས་མཎྜལ་ཕུལ། དེ་ལྟར་ཕྱོགས་བཅུའི་རྒྱལ་བ་སྲས་དང་བཅས་པ་རྣམས་ཀྱི་མཁྱེན་བརྩེ་ནུས་པའི་ཡོན་ཏན་ཐམས་ཅད་གཅིག་ཏུ་བསྡུས་པའི་རང་གཟུགས་རྣལ་འབྱོར་གྱི་དབང་ཕྱུག་རྗེ་བཙུན་བིརྺ་པ་ཆེན་པོས། སློབ་དཔོན་ཌོམྦི་ཧེ་རུ་ཀ་ལ་གནང་བ་ནས་བཟུང་། བདག་ཅག་གི་དྲིན་ཅན་རྩ་བའི་བླ་མའི་བར་བརྒྱུད་པ་བར་མ་ཆད་པ་ལས་བྱོན་པའི་དཔལ་གཤིན་རྗེ་གཤེད་དམར་པོའི་ཁྲྀད་ཀྱི་རིམ་པ་མ་ཚང་བ་མེད་པ་ལེགས་པར་ཕུལ་གྲུབ་པ་ཡིན་པས། ཆོས་ཉན་བཤད་བྱས་པ་ལས་བྱུང་བའི་དགེ་བའི་རྩ་བས་མཚོན་དུས་གསུམ་དུ་བསགས་ཤིང་སྒོ་གསུམ་དང་རྗེས་སུ་འབྲེལ་བའི་དགེ་རྩ་ཇི་སྙེད་ཅིག་མཆིས་པ་རྣམས། རང་དང་མཐའ་ཀླས་པའི་ཡིད་ཅན་རྒྱ་མཚོའི་དོན་དུ་འཁོར་གསུམ་རྣམ་པར་དག་པའི་བསྔོ་བས་རྒྱས་འདེབས་པ་དང་། འདི་ལྟ་བུའི་ལམ་ཟབ་མོའང་རང་རང་གི་ཐུགས་ཉམས་སུ་བཞེས་པ་དང་། གཞན་དག་ལའང་འཆད་སྤེལ་ལ་སོགས་པའི་སྒོ་ནས་རང་གཞན་གྱི་དོན་རྒྱ་ཆེན་པོ་མཛད་པར་ཞུ། ཞེས་དང་བསྔོ་བ་རྒྱས་བསྡུས་ཇི་ལྟར་རིགས་པ་བརྗོད་ཅིང། བསྟན་པ་རྒྱས་པའི་སྨོན་ལམ་སོགས་བཏབ་ལ་གྲོལ་ལོ། །འདི་དག་ནི་སློབ་མ་ལ་ཁྲིད་རྫོགས་པར་ཉིན་བདུན་དུ་འཆད་པའི་དབང་དུ་བཏང་ནས། སྔོན་དུ་འགྲོ་བ་ཁོག་ཕུབ་ནི་མཁྱེན་བརྩེའི་ཁྲིད་ཡིག་ཏུ་བཤད་པ་ལྟར་གྱི་དོན་ཚང་བས་དེས་འཐུས་པར་བྱས། དངོས་གཞི་བསྐྱེད་རིམ་གྱི་རྣམ་བཤད་མཁྱེན་བརྩེས་མཛད་པ་དངོས་ཟིན་ཐུན་དུ་གཏང་བ་སོགས་མདོར་ན་སློབ་མས་ཀྱང་རྟོགས་པར་ནུས་ཤིང་། སློབ་དཔོན་གྱིས་འཆད་སླ་བ་ཉིད་གཙོ་བོར་བཟུང་ནས་བཤད་པ་ཡིན་ལ། དེ་དག་གི་སྐབས་སུ་སློབ་དཔོན་གྱིས་ཉམས་བཞེས་ཡང་གོང་དུ་རང་རང་གི་སྐབས་སུ་བཤད་པ་ལྟར་ཉམས་སུ་ལེན་པའམ། ཡང་ན་ཉིན་དང་པོ་ནས་བཟུང་བདུན་པའི་བར་ཐམས་ཅད་ལ། སྐྱབས་སེམས་སྔོན་དུ་འགྲོ་བས། ངག་ཏུ་ཧཱུ་ྃཞེས་བརྗོད་ལ་སྲུང་འཁོར་བསྒོམ་པ་ནས། ཐུན་ལས་ལྡང་བ་ན། རང་དང་སྣོད་བཅུད་ཐམས་ཅད་གཤིན་རྗེ་གཤེད་ཀྱི་དཀྱིལ་འཁོར་དུ་གསལ་འདེབས་པའི་བར་ཚར་ཆེན་གྱིས་མཛད་པའི་རྒྱུན་གྱི་ཉམས་ལེན་བཞིན་བྱས་མཐར། རྣམ་རྟོག་འོད་གསལ་གྱི་དམིགས་པ་གསུམ་མམ་ཐ་ན་གཅིག་བྱ་ཞིང་དེའི་རྗེས་སུ་སྲོག་རྩོལ་རླུང་གི་རྣལ་འབྱོར་ལ། རླུང་རོ་ཧཱུ་ྃགི་གདངས་ཀྱིས་ལན་གསུམ་བུས་ལ། བུམ་ཅན་བདུན་ལ་སོགས་པ་གཟུང་། དེ་ནས་བདེ་བ་སྐྱེད་པར་བྱེད་པ་རྡོ་རྗེ་འཇིགས་བྱེད་ཀྱི་རྣལ་འབྱོར་ཉམས་སུ་བླངས་མཐར་དགེ་བ་བསྔོ། དེ་ལྟར་བྱས་པས་ཐུན་གཅིག་ལ་ལམ་ཡོངས་སུ་རྫོགས་པར་འགྱུར་ཏེ། དེའི་རྒྱུ་མཚན་སེམས་བསྐྱེད་ཀྱི་ནང་དུ་རྩ་བ་རྒྱུ་དང་། མཉམ་མེད་སྙིང་རྗེའི་རྣལ་འབྱོར་འདུས་པ་སོགས་ཁྲིད་ཡིག་རྣམས་ལ་ཞིབ་ཏུ་དཔྱད་པས་རྟོགས་པར་འགྱུར་ཞིང་། དེ་ལས་ཀྱང་བསྡུས་ཏེ་ཉམས་སུ་ལེན་ན། ཉིན་དང་པོ་ནས་བཟུང་འབྲི་བསྣོན་མེད་པར། སྐྱབས་སེམས་ནས་བརྩམས་ཏེ། བླ་མ་རང་ལ་བསྟིམས་ནས་དེ་ཁོ་ན་ཉིད་ལ་བློ་བཞག་མཐར། ཐུན་ལས་ལྡང་བ་ན། རང་དང་སྣོད་བཅུད་ཐམས་ཅད་གཤིན་རྗེ་གཤེད་ཀྱི་དཀྱིལ་འཁོར་དུུ་གསལ་བའི་ངང་ནས་དགེ་བ་བསྔོ་བའི་བར་ཚར་ཆེན་གྱིས་མཛད་པའི་རྒྱུན་གྱི་ཉམས་ལེན་ཡེ་ཤེས་གསལ་བའི་སྒྲོན་མེ་བཞིན་ཉམས་སུ་བླངས་བས་དོན་འགྲུབ་ཅིང་། དེའི་རྒྱུ་མཚན་ཡང་དངོས་གཞི་བསྐྱེད་རྫོགས་ཀྱི་ཉམས་ལེན་ཐམས་ཅད་དེར་འདུས་པའི་ཕྱིར་རོ། །དེ་ལྟ་བུའི་ཉམས་ལེན་སྐབས་སུ་གང་བབ་བྱ་ཞིང་། ཁྲིད་ཀྱི་འཆད་ཚུལ་ཡང་། སློབ་མ་སྤྲོས་པ་ལ་དགའ་བའི་དོན་དུ་སློབ་དཔོན་གྱིས་རྒྱས་པར་འཆད་ན། ཁོག་ཕུབ་ཀྱི་རྣམ་བཤད་ཀྱང་འཇམ་མགོན་ཨ་མེས་ཞབས་ཀྱིས་མཛད་པའི་འཇམ་དཔའ་ཆོས་ཀུན་གསལ་བའི་ཉིན་བྱེད་རྣམས་ནས་ཁ་བསྐངས་ཏེ། ཉིན་གྲངས་དུ་མའི་བར་དུ་སྤྲོས་པས་ཆོག་ཅིང་། དེ་ལྟ་བུའི་སྨིན་གྲོལ་གདམས་ངག་རྫོགས་པར་ནོས་པའི་སློབ་མས་ཀྱང་རབ་ཐུན་བཞི། འབྲིང་ཐུན་གཉིས་ལ་སོགས་པ་མ་ཆག་པར་ཉམས་སུ་བླང་ཞིང་། སྤྱོད་ལམ་ཐམས་ཅད་དུའང་དངོས་གཞིའི་ཉམས་ལེན་གྱི་རྩི་དང་མ་བྲལ་བ་ལ་བསླབས་པས། མི་རིང་བར་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པར་འགྱུར་བ་ནི་གདོན་མི་ཟ་བ་ཉིད་དོ། །དེ་ལྟར་སྤྲོས་མེད་ལམ་གྱི་སྲོལ་བཟང་གི །འཆད་ཚུལ་སྔོན་མེད་ཟླ་བ་གཞོན་ནུ་འདིས། །ཀུན་འབྱུང་རྨོངས་པའི་མུན་པ་ཀུན་འཕྲོགས་ཏེ། །ཡང་དག་སྣང་བ་དམ་པས་མཛེས་གྱུར་ཅིག །དེ་ལྟར་འཇམ་དཔལ་གཤིན་རྗེ་གཤེད་དམར་པོ་ཤིན་ཏུ་སྤྲོས་པ་མེད་པའི་ཁྲིད་ཡིག་འཇམ་མགོན་མཁྱེན་བརྩེའི་དབང་ཕྱུག་གིས་མཛད་པའི་ཉམས་རྟོགས་པད་དཀར་བཞད་པའི་ཉི་མ་ཇི་ལྟར་འཆར་བའི་ཚུལ་གསལ་བར་བཤད་པ་རྨོངས་བའི་མུན་པ་འཕྲོག་བྱེད་ཅེས་བྱ་བ་འདི་ཡང་། རིགས་དང་དཀྱིལ་འཁོར་ཀུན་གྱི་ཁྱབ་བདག་མཆོག་སྤྲུལ་རིན་པོ་ཆེ་མ་ཧཱ་པཎྜི་ཏ་འཇམ་དབྱངས་མཁྱེན་བརྩེའི་དབང་བོའི་གསུང་གི་ཅོད་པན་སྤྱི་བོར་སྩལ་བ་ལ་བརྟེན་ནས། རྗེ་བཙུན་ཨེ་ཝཾ་པའི་བཀའ་འབངས་ཀྱི་ཐ་ཆུང་རྨོངས་རྟུལ་བྱམས་པ་ཀུན་དགའ་བསྟན་པའི་རྒྱལ་མཚན་གྱིས་འོག་མིན་གཉིས་པ་དཔལ་ཨེ་ཝཾ་ཆོས་ལྡན་གྱི་གདན་སར་ལེགས་པར་སྦྱར་བའི་དགེ་བས་ཟབ་ལམ་འདི་ཉིད་སྲིད་མཐའི་བར་དུ་མི་ནུབ་ཅིང་འཕེལ་བའི་རྒྱུར་གྱུར་ཅིག །སརྦ་དཱ་ཀ་ལྱཱ་ཎཾ་བྷ་ཝ